钦定古今图书集成/历象汇编/庶征典/第008卷 > 《历学会通》 > 《六情风占篇第五十二》
## 钦定古今图书集成/历象汇编/庶征典/第008卷 > 《历学会通》 > 《六情风占篇第五十二》

五音既定，参之六情。申子为贪狼，贪而无厌。寅午为
廉贞，迁进专精。卯亥阴贼，潜为寇盗。己酉宽大，酒食
欢荣。戌丑公正兮，悲哀而报仇谏诤。辰未奸邪也，淫
泆而狂诈虚惊。甲乙为本情而不动，丙丁合戊己则
参刑。庚辛冲壬癸，取钩情而须辨。阴前阳后各三辰，
是曰“钩名。”

假令：甲子日阳商贪狼，乙丑日阴商公正本情，丙寅日阳征阴贼，丁卯日阴征公正合情　，戊辰日阳角奸邪，己巳日阴角贪狼刑情　，庚午日阳宫贪狼，辛未日阴宫公正冲情　，壬申日阳商宽大，癸酉日阴商贪狼钩情。

京房曰：“六情者，好恶喜怒哀乐也。好行贪狼，主欺绐
不信亡财遇盗求物强取事；恶行廉贞，主宾客礼仪
嫁娶图议，为人诚信，主迁官事；喜见宽大，主爵禄赏
赐聚集酒食庆贺事；怒行阴贼，主战𩰚杀伤及叛逆
劫暴事；哀行公正，主报仇谏诤事；乐在奸邪，主淫泆
疾疫欺绐事。”